|  |  |
| --- | --- |
|  | **КЛИНИЧКИ ЦЕНТАР ВОЈВОДИНЕ**Аутономна покрајина Војводина, Република СрбијаХајдук Вељкова 1, 21000 Нови Сад, т: +381 21 484 3 484 е-адреса: uprava@kcv.rs[www.kcv.rs](http://www.kcv.rs) |

Број: 112-19-О/3-13

Дана: 30.05.2019. године

**ПРЕДМЕТ: ДОДАТНО ПОЈАШЊЕЊЕ КОНКУРСНЕ ДОКУМЕНТАЦИЈЕ**

**БРОЈ 112-19-О -** **Набавка медицинске опреме I за потребе клиника КЦ Војводине**

**ПИТАЊЕ ПОТЕНЦИЈАЛНОГ ПОНУЂАЧА:**

„Поштовани,

Дана 20.05.2019. године сте нам позитивно одговорили на питања постављена за могућност одступања од захтеваних техничких карактеристика за партију бр. 6 - Операциони сто за Клинику за ортопедску хирургију и трауматологију, и на тај начин нам, као потенцијланом понудачу, омогућили учествовање у овом поступку јавне набавке. Међутим, дана 24.05.2019. нам, на основу примедби другог потенцијалног понуђача, то право ускраћујете и обавештавате да ипак нећете прихватити никаква (претходно одобрена) одступања у погледу техничких карактеристика.

Скрећемо пажњу да овакав поступак наручиоца није у складу са Законом о јавним набавкама а нарочито чланом 10 - Начело обезбеђивања конкуренције:

***"Наручилац је дужан да у поступку јавне набавке омогући што је могуће већу конкуренцију. Наручилац не може да ограничи конкуренцију, а посебно не може онемогућавати било којег понуђача да учествује у поступку јавне набавке неоправданом употребом преговарачког поступка, нити коришћењем дискриминаторских услова, техничких спецификација и критеријума."***

С тога Вас молимо да још једном размотрите своју одлуку и прихватите претходно одобрене техничке карактеристике. У супротном ћемо бити принуђени да своја права заштитимо код надлежних институција."

**ОДГОВОР НАРУЧИОЦА:**

Наручилац је последњом изменом конкурсне документације од дана 24.05.2019. године прецизно описао операциони сто за клинику за ортопедску хирургију и трауматиологију, и то на начин који је довољно јасан, а све како би понуђачи могли да припреме одговарајућу понуду. Наручилац је дефинисао карактеристике које операциони сто функционално и квалитативно треба да задовољи, а поштујући начело ефикасности и економичности, као и начело обезбеђивања конкуренције.

Наручилац је испитао тржиште и дошао до сазнања да више понуђача (произвођача) задовољава захтеве који су били предмет сугестије за измену конкурсне документације:

1. Да операциони сто има електромеханичко покретање
2. Електроподесив нагиб плоче ногу
3. Инфузиони сталак са 4 куке

Како су ови технички параметри део објективне потребе наручиоца, а нису елиминаторни, наручилац остаје при наведеним захтевима. Наручилац је такође, прихватио захтев за који је сматрао да није од значаја за сам процес рада, и у том смислу уважио сугестију за измену везану за тачку 11 - Операциони сто има стабилно постоље са 4 електропроводива точка, пречника минимум 100 мм.

Такође, наручилац напомиње да је у свему поступио у складу са чланом 70. Закона о јавним набавкама и да су техничке спецификације описане на начин који је објективан и који одговара стварним потребама наручиоца. Наручилац је кроз техничке спецификације исказао своје минималне захтеве, које добро које је предмет јавне набавке мора да задовољи у погледу техничких карактеристика. Дакле, наручилац је предметна добра дефинисао исључиво полазећи од својих потреба и опредељених финансијских средстава. Наручилац напомиње да није дужан да техничке спецификације дефинише тако да може да их испуни свако заинтересовано лице. Околности да неко од понуђача не може да понуди добра овако захтеваних техничких карактеристика, не значи да и други понуђачи не могу да понуде управо такво добро.

Наручилац скреће пажњу свим заинтересованим понуђачима да, у складу са Законом о јавним набавкама, понуђачи могу да наступе како самостално, тако и у заједничкој понуди или понуди са подизвођачем. За наручиоца ће бити прихватљива свака приспела понуда у смислу члана 3. став 1. тачка 32) Закона о јавним набавкама, за коју понуђачи доставе доказе  да  понуђено добро испуњава све захтеве дефинисане конкурсном документацијом.

С поштовањем,

*Комисија за јавну набавку 112-19-О*